b'\n_START_ARTICLE_\nLiterarni zgodovinar\n_START_PARAGRAPH_\nLiterarni zgodovinar je strokovnjak za literarno zgodovino. V popularni rabi poimenuje vsakega literarnega znanstvenika, ne glede na to, ali se z literaturo ukvarja z zgodovinske ali s teoreti\xc4\x8dne perspektive. V o\xc5\xbejem smislu pa je literarni zgodovinar strokovnjak za posamezno nacionalno literaturo, zato lahko govorimo o slovenskih, angle\xc5\xa1kih, ruskih, ameri\xc5\xa1kih, hrva\xc5\xa1kih ... literarnih zgodovinarjih. Pojem svetovna literarna zgodovina vklju\xc4\x8duje praviloma le kanonizirana dela in avtorje dominantnih nacionalnih literatur zahodne civilizacije. Tistim, ki jih zanima literatura kot taka (njena struktura, vloga, sredstva, oblike in postopki), pravimo literarni teoretiki. Ker se zdi termin literarna znanost za humanisti\xc4\x8dno disciplino pretenciozen, znanstveno ukvarjanje z literaturo raje poimenujemo s terminom literarna veda, iz \xc4\x8desar pa v sloven\xc5\xa1\xc4\x8dini nismo stvorili imena za strokovnjaka (+ literarni vednik); zastarel je tudi izraz literarni u\xc4\x8denjak (literary scholar). Literarnemu zgodovinarju sorodni so literarni komparativist, literarni kritik, literarni didaktik, literarni sociolog.'